PREDLAGATELJ: ŽUPAN OBČINE ŽIROVNICA

PRISTOJNOST: OBČINSKI SVET OBČINE ŽIROVNICA

PREDLOG ODLOKA O  SPREMEMBAH ODLOKA O USTANOVITVI IN IZDAJANJU ČASOPISA  OBČINE ŽIROVNICA  
- predlog za skrajšani postopek
OCENA STANJA IN RAZLOGI ZA SPREJEM ODLOKA
Odlok o ustanovitvi in izdajanju časopisa Občine Žirovnica je bil sprejet v maju 2005. Svet časopisa je bil imenovan 29. septembra 2005. Pogodba z izbranim izvajalcem, Gorenjskim glasom,  je bila podpisana po izvedenem postopku oddaje javnega naročila male vrednosti dne 27. decembra 2005. Odgovorna urednica Marija Volčjak je v mesecu januarju posredovala predlog obsega posameznih programskih vsebin, ki naj bi jih potrdil svet časopisa. 
V predlogu je odgovorna urednica opozorila na omejitve pri oblikovanju uredniške politike zaradi določil odloka, ki za posamezne programske vsebine že določajo obseg prostora. Obseg prostora je določen za informiranje o delu organov občine in izvajalcev javnih služb, javnih zavodov in podjetij, za oglaševalske vsebine in za prispevke političnih strank oz. prispevke s politično vsebino. Skupni obseg teh vsebin je 21 strani, dve strani sta zunanji platnici, kar pomeni, da ostane samo ena stran za naslednje vsebine, ki bi jim časopis po odloku moral dati prostor:
· delovanju društev, klubov in drugih organizacij na področju športa,

· delovanju društev, klubov, in drugih organizacij na področju kulture,

· delovanju društev, klubov in drugih organizacij na drugih področjih negospodarstva (sociala, zdravstvo, izobraževanje,  raziskovalna dejavnost idr.),

· delovanju drugih društev in organizacij  (upokojenska, verska, stanovska in druga),

· gospodarjenju in drugih dogodkih v podjetjih in ustanovah,

· predstavljanju pomembnih dogodkov v občini, 

· predstavljanju zgodovine krajev in ljudi v občini, 

· izobraževanju in osveščanju prebivalcev v posameznih zadevah  in 

· drugih aktualnih dogodkih in temah .
To pomeni, da teh programskih vsebin v časopisu ni možno predstavljati.

Po mnenju odgovorne urednice časopis s to omejitvijo ne more odigrati vseh funkcij, ki naj bi jih imel vsak časopis. Te so: 
- informacijska funkcija – seznanjanje občinstva z raznimi dogodki,

- interpretacijska funkcija – občinstvo si lahko oblikuje lastno mnenje, 

- socializacijska funkcija – znanje se prenaša z generacije na generacijo,

- zabavna funkcija – ponuja razvedrilo in sprostitev.

Predlagala je, da se o tem problemu razpravlja in ga skuša rešiti na začetku, da ne bi po nepotrebnem prihajalo do konfliktov, predvsem pa to, da bi se takšna zasnova odrazila v manjši branosti časopisa.
Na vlogo za vpis časopisa  v razvid medijev je  Ministrstvo za kulturo  opozorilo, da mora biti s temeljnim pravnim aktom izdajatelja, to je z odlokom o ustanovitvi časopisa, podrobneje opredeljen postopek imenovanja in razrešitve odgovornega urednika. V sprejetem odloku je to vezano na izbiro izvajalca pravic izdajatelja, ki ponudi tudi odgovornega urednika, vendar po mnenju Ministrstva to ni zadostno. 

Pri izbiri izvajalca pravic izdajatelja je najugodnejše pogoje ponudil izvajalec, ki pa že izdaja časopis, ki pokriva tudi območje   občine Žirovnica. Po zgledu vseh ostalih občinskih časopisov gorenjskih občin je bila ponudba izdelana za časopis, ki izhaja kot priloga tega časopisa, z upoštevanjem vseh določil sprejetega odloka. V primeru, da časopis izhaja kot priloga drugega časopisa, pa vpis v razvid medijev ni potreben. 
CILJ IN NAČELA  ODLOKA

Cilj predlaganega odloka je predvsem zagotoviti možnost, da bo  v časopisu prostor za vse programske vsebine, ki so opredeljene v 8. členu odloka o ustanovitvi in izdajanju časopisa Občine Žirovnica. Ta cilj bi dosegli s tem, da se v 6. členu najmanjši obseg časopisa, namenjen informacijam o delu organov občine in izvajalcev javnih služb zmanjša na 6 strani. V 21. členu se obseg vsebin za politične stranke in vsebine zmanjša z dosedanje ene strani na največ polovico strani za vsako stranko in listo, zastopano v Občinskem svetu. S tem se poveča prostor za vse, v prejšnjem poglavju naštete programske vsebine, opredeljene v 8. členu odloka. 
Predlagamo, da se v odlok vključi možnost, da časopis izhaja kot priloga drugega časopisa. V tem primeru vpis v razvid medijev ni potreben. To možnost predlagamo zato, ker je praksa iz ostalih občin pokazala, da ta način v ničemer ne vpliva na rešitve, ki so opredeljene z odlokom. 
S spremembo odloka predlagamo tudi podrobnejšo opredelitev postopka imenovanja in razrešitve odgovornega urednika. Z odlokom je že določeno, da odgovornega urednika ponudi izvajalec pravic izdajatelja, zato je njegov o imenovanje vezano na postopek izbire izdajatelja. Izvajalca s sklepom določi župan na predlog sveta časopisa, zato tudi za imenovanje in razrešitev odgovornega urednika predlagamo enako rešitev, s tem, da je potrebno pred imenovanjem ali razrešitvijo pridobiti mnenje uredništva v skladu z 18. členom zakona o medijih. 
FINANČNE POSLEDICE
Predlagani odlok nima finančnih posledic za proračun. 
OBRAZLOŽITEV PREDLOGA ZA SKRAJŠANI POSTOPEK

Ocenjujemo, da gre pri predlogu sprememb in dopolnitev odloka za:
· manj zahtevne spremembe in dopolnitve (obseg strani za posamezne vsebine, vključitev možnosti, da časopis izhaja kot priloga drugega časopisa),

· za spremembe in dopolnitve odloka v zvezi z odločitvijo Ministrstva za kulturo (glede postopka imenovanja in razrešitve odgovornega urednika).

V skrajšanem postopku se amandmaji lahko vlagajo samo k členom sprememb in dopolnitev odloka in sicer na sami seji do konca obravnave odloka. 
Prva številka časopisa naj bi izšla konec marca, zato je opredelitev do navedenih vprašanj nujna. 
BESEDILO ODLOKA

Na podlagi 9. člena zakona o medijih  (Ur. l. RS, št. 35/01, 54/02, 62/03, 73/03, 73/03, 113/04, 16/04, 123/04) in 18. člena statuta Občine Žirovnica (Ur.list RS št. 23/99, 71/01 in 109/01) je Občinski svet Občine Žirovnica na ___ redni seji dne __________ sprejel  

O D L O K

o spremembah in dopolnitvah odloka o ustanovitvi in izdajanju časopisa  Občine Žirovnica

1. člen

V odloku o  ustanovitvi in izdajanju časopisa  Občine Žirovnica (Uradni vestnik Gorenjske št. 17/2005) se v 1. odstavku 6. člena številka 8 nadomesti s številko 6. 
2. člen
V 9. členu se za prvim stavkom prvega odstavka doda besedilo:  Za izvajalca pravic izdajatelja je lahko izbran izdajatelj drugega medija. V tem primeru Novice občine Žirovnica lahko izhajajo kot priloga tega medija, zanjo pa ne velja obveznost vpisa v razvid medijev. 
3. člen
V 13. členu se doda nov drugi odstavek, ki se glasi: Odgovornega urednika imenuje in razrešuje s  sklepom župan na predlog sveta časopisa. Pred imenovanjem ali razrešitvijo odgovornega urednika mora izdajatelj pridobiti mnenje uredništva. 
4. člen
V 21. členu se zadnji stavek nadomesti z naslednjim stavkom: Za objavljanje teh vsebin je strankam in listam, ki so zastopane v občinskem svetu, na razpolago največ polovica strani. 
5. člen

Ta odlok začne veljati naslednji dan po objavi v Uradnem listu Republike Slovenije.

Številka:  00201-0002/2003-002

Datum:  
                                                                                                    ŽUPAN

                                                                                              Franc Pfajfar, gradb.inž.

OBRAZLOŽITEV

Prvi člen določa, da se najmanjše število strani za informacije o delu organov občine in izvajalcev javnih služb zmanjša z 8 na  6 strani.  

V drugem členu se uvaja možnost, da je za izvajalca pravic izdajatelja je lahko izbran izdajatelj drugega medija, tako da časopis izhaja  kot priloga tega medija, zanjo pa ne velja obveznost vpisa v razvid medijev. 

S 3. členom se podrobneje določi način imenovanja in razrešitve odgovornega urednika, ki je s sklepom župana na predlog sveta časopisa. Pred imenovanjem ali razrešitvijo odgovornega urednika mora izdajatelj pridobiti mnenje uredništva. 
V 4. členu se predlaga, da se obseg strani, namenjen političnim strankam in člankom s politično vsebino zmanjša in omeji na največ polovico strani in sicer za stranke in liste, zastopane v Občinskem svetu. 

Ker je odlok podlaga za določitev okvirnega obsega strani, namenjenega posameznim programskim vsebinam, ki ga določi svet časopisa na predlog uredništva, predlagamo, da odlok stopi v veljavo naslednji dan po objavi v Uradnem listu RS. 

ČLENI, KI SE SPREMINJAJO
6. člen

Časopis obsega 24 strani formata A4, tisk črnobel, z barvnimi platnicami, papir reciklirani, 80 g, ovitek 130 g. Najmanj 8 strani časopisa mora biti namenjenih za informacije o aktivnostih organov občine, javnih zavodov, javnih podjetij in drugih izvajalcev javnih služb. Časopis je brezplačen in ga prejmejo vsa gospodinjstva v Občini Žirovnica, javni zavodi, javna podjetja in drugi izvajalci javnih služb v občini Žirovnica ter vse gorenjske občine. En izvod časopisa obvezno prejme Narodna in univerzitetna knjižnica, dva izvoda pa Knjižnica Matije Čopa v Žirovnici. 

Če za posamezno številko ni zadosti prispevkov za predvideni obseg časopisa, se obseg lahko zmanjša. 
9. člen

Za izvajanje pravic izdajatelja  časopisa  se izbere izvajalca na podlagi javnega razpisa. Medsebojna razmerja med izdajateljem in izbranim izvajalcem se uredijo s pogodbo za dobo 5 let.
Izvajalec pravic izdajatelja je lahko pravna ali fizična oseba, registrirana za izvajanje dejavnosti  razširjanja programskih vsebin v skladu z zakonom o medijih. 
Izvajalec pravic izdajatelja časopisa  Občine Žirovnica zagotavlja:

- materialne in druge pogoje za delo  uredništva, 
- tisk in grafično pripravo, 
- ekspedit ter
- organizacijsko tehnična, administrativna in finančna opravila za časopis.

Na javnem razpisu za izbiro izvajalca pravic izdajatelja ponudniki ponudijo tudi odgovornega urednika in novinarja, ki je lahko ista oseba. Odgovorni urednik mora izpolnjevati pogoje v skladu z zakonom o medijih. 

Sestavni deli ponudbe so tudi cenik oglaševalskih vsebin, cenik dodatne črnobele oz. barvne strani časopisa v razširjeni ali dvojni številki, znesek zmanjšanja cene številke zaradi manj strani ali manjše naklade  in način revalorizacije ponudbene cene.  

13.  člen

Uredništvo časopisa sestavljajo odgovorni urednik, novinar ali več novinarjev in  delavec občinske uprave, odgovoren za odnose z javnostmi. 
Delavec občinske uprave, odgovoren za odnose z javnostmi, skrbi za objavljanje vsebin, ki se nanašajo na delo organov občine, javnih podjetij in javnih zavodov in izvajalcev javnih služb. 

Uredništvo in avtorji drugih prispevkov so v okviru programske zasnove in v skladu s tem odlokom pri svojem delu samostojni in neodvisni. 

21. člen

Za prispevke političnih strank in list se štejejo vse objave, v katerih stranke same ali druge osebe  posebej predstavljajo  aktivnosti posameznih političnih strank in list in njihova stališča ter stališča vidnih predstavnikov strank in list do posameznih aktualnih vprašanj iz življenja in dela občine in vprašanj, ki jih obravnavajo organi občine. Za objavljanje teh vsebin mora biti strankam in listam na razpolago enak obseg prostora. 

Objave, ki  presegajo določen obseg prostora, se obravnavajo kot oglaševalske vsebine. 

Občinskemu svetu posredujemo predlog  Odloka o spremembah in dopolnitvah odloka o ustanovitvi in izdajanju časopisa občine Žirovnica v obravnavo s predlogom, da ga obravnava po skrajšanem postopku in na podlagi 44. člena Statuta Občine Žirovnica  (Ur.list RS št. 23/99, 71/01 in 109/01) sprejme naslednji 
SKLEP:

1. Sprejme se odlok o spremembah in dopolnitvah odloka o ustanovitvi in izdajanju časopisa  Občine Žirovnica.  

Številka:  00201-0002/2003-002

Datum:  10. 2. 2006  

Pripravila:

Bernarda Resman, univ.dipl.ekon.




    ŽUPAN







 

   Franc Pfajfar, gradb.inž.

